पाएं अपने शहर की ताज़ा ख़बरें और फ्री ई-पेपरडाउनलोड करें
जालंधर. डर था कि डॉक्टर हड़ताल पर जाएंगे, तो उन गरीब मरीजों का क्या होगा, जो प्राइवेट अस्पताल में इलाज करवाने नहीं जा सकते। दर्द से तड़पते उन मरीजों को देखकर भी क्या डॉक्टरों का दिल नहीं पसीजेगा। पर ऐसा कुछ नहीं हुआ। राज्य भर के 523 सरकारी डॉक्टरों के तबादले के विरोध में बुलाई गई दो दिनी हड़ताल जालंधर में मात्र दो घंटे तक सिमट गई।
सिविल अस्पताल के कई डॉक्टर तो उसमें भी काम करते दिखे। हां हड़ताल का आह्वान करने वाली यूनियन पंजाब सिविल मेडिकल सर्विसेज (पीसीएमएस) के जिला प्रधान जब-जब डॉक्टरों को ओपीडी में बैठे देखते, उन्हें मान-मनौव्वल के जरिए हड़ताल में शामिल करवाने बाहर ले जाते। पर ये सिलसिला भी ग्यारह बजे थम गया। उसके बाद से सभी डॉक्टर ओपीडी का टाइम खत्म होने तक मरीजों को चेक करते रहे।
चार बार आए प्रधान सीट से उठानेत्न मेडिकल स्पेशलिस्ट डॉ. कश्मीरी लाल सुबह आठ बजे से पहले अस्पताल पहुंचे। यहां ट्रॉमा और मेडिकल वार्ड में मरीजों की जांच करने के बाद ओपीडी में बैठे। नौ बजे तक 40 मरीज भी देखे। फिर यूनियन के प्रधान उन्हें सीट से उठाने आए तो बाहर चले गए। 11 बजे दोबारा वापस आए। फिर काम करने में जुट गए। ऐसा चार बार हुआ।
दो घंटे में कटी 250 पर्चियां
सिविल अस्पताल में ओपीडी का टाइम सुबह आठ से दोपहर दो बजे का है। एक घंटा बीता था कि पीसीएमएस प्रधान और ऑर्थो सर्जन डॉ. हरीश भारद्वाज वहां पहुंचे। डॉक्टरों से अनुरोध किया कि वे हड़ताल में शामिल होकर तबादलों का विरोध करें। कुछ डॉक्टर उनके साथ बाहर आए। सरकार के खिलाफ नारेबाजी भी हुई। कुछेक तो अपने केबिन में मरीजों को चेक करने चले गए, तो कुछ ने ग्यारह बजे के बाद मरीजों को देखना शुरू किया। पूरे दिन में ओपीडी की आठ सौ पर्चियां कटीं।
एमएस ने 3 बार की इंस्पेक्शन
सिविल अस्पताल के मेडिकल सुपरिंटेंडेंट डॉ. भाग मल के अनुसार ओपीडी कुछ देर के लिए प्रभावित हुई थी। बाद में तीन डॉक्टरों को छोड़कर सभी काम करने लगे थे। उन्होंने खुद तीन बार ओपीडी का जायजा लिया। उन्होंने बताया कि केवल तीन डॉक्टरों स्किन स्पेशलिस्ट डॉ. बरीना, पीडियाट्रिशियन डॉ. जसविंदर कौर और साइकैट्रिस्ट डॉ. गुरविंदर कौर ने काम पर लौटने से मना कर दिया और हड़ताल पर होने की बात कही। उन्हें मंगलवार को काम करने को कहा जाएगा।
तब कहां थी यूनियन : डॉ. गुप्ता
ईएनटी स्पेशलिस्ट डॉ. रमन गुप्ता ओपीडी से बाहर नहीं तो सभी डॉक्टर उनके पास गए। गुप्ता कुछ देर बाकी डाक्टरों का साथ देने के बाद लौट गए। फिर डॉ. भारद्वाज उन्हें मनाने पहुंचे, तो डॉ. गुप्ता ने उल्टे सवाल दाग दिया कि पिछले साल नियमों की अनदेखी में उनका तबादला हो गया था। तब यूनियन ने उनकी सहायता क्यों नहीं की। इस पर डॉ. भारद्वाज ने कहा कि बीती बात बाद में सुलझाएंगे, अभी मरीज देखना बंद करें। बावजूद इसके डॉ. गुप्ता मरीजों को चेक करने में व्यस्त हो गए।
तबादलों से आधे अस्पतालों को ही फायदा
हड़ताल का आह्वान करने वाली पीसीएमएस के प्रधान डॉ. भारद्वाज ने कहा कि पंजाब सरकार ने 523 डॉक्टरों का तबादला गलत तरीके से किया है। इसमें सिर्फ सौ अस्पतालों को ही सुविधाएं दी गई है। जबकि 79 अस्पताल में सुविधाएं कम कर दी गई है। इस कारण सरकार को फैसला रद कर देना चाहिए। इस मौके पर डॉ. गगनदीप सिंह, डॉ. विजय जोशी, डॉ. अरुण वर्मा, डॉ. दविंदर सिंह, डॉ. मुकेश चंद्र, डॉ. मुकेश, डॉ. बरीना, डॉ. कमलेश, डॉ. परमिंदर कौर और डॉ. दमनजीत सिंह मौजूद थे।
Copyright © 2021-22 DB Corp ltd., All Rights Reserved
This website follows the DNPA Code of Ethics.
hin_Deva hin_Deva hin_Deva hin_Deva hin_Deva hin_Deva mag_Deva hin_Deva hin_Deva hin_Deva hin_Deva hin_Deva zho_Hant eng_Latn